Este sold out în tribunele stadionului din Botoșani la meciul tur de menținere/calificare în prima ligă, programat vineri de la ora 20.00, împotriva formației CS Mioveni.
„Mulțumim suporterilor noștri minunați, pentru interesul pe care l-au manifestat în a ne fi alături, vineri seara! Suntem sold-out, la tribune! Grăbiți-vă, au mai rămas doar câteva bilete disponibile în unele sectoare din peluze! Vă așteptăm la stadion. Împreună spre victorie”, au transmis reprezentanții clubului pe pagina de Facebook.
Casa de bilete va fi deschisă vineri de la ora 13.00. Prețul biletelor este 10 lei.
„Împreună am fost, suntem și vom fi mereu mai puternici. Haideți să umplem stadionul și să facem un prim pas spre menținerea în primul eșalon”, este îndemnul clubului pentru suporteri.
FC Botoșani și CS Mioveni vor disputa vineri, de la ora 20.00, primul meci din cadrul barajului pentru menținerea/promovarea în prima ligă. Cel de-al doilea joc din cadrul turului, cel dintre Dinamo și AFK Csikszereda, se joacă luni, 20 mai, de la ora 20.00.